

**Hrvatska akademska i istraživačka mreža - CARNET**

**CDA0062**

**Odluka o sudjelovanju Škole u drugoj fazi programa “e-Škole: Cjelovita informatizacija procesa poslovanja škola i nastavnih procesa u svrhu stvaranja digitalno zrelih škola za 21. stoljeće”**

|  |  |
| --- | --- |
| **Kategorija: ODLUKA**  **Trajanje: do opoziva**  **Verzija: 2.0** | **Klasa:** **100-910/22/283**  **Ur. broj:** **I71780-650-506-22-21**  **Datum nastanka: 08.03.2022.** |
| **URL: ftp://ftp.carnet.hr/pub/CARNET/docs/rules/CDA0062.pdf** | |

**Uvod**

Predmet ove odluke je sudjelovanje Škole u drugoj fazi programa “e-Škole: Cjelovita informatizacija procesa poslovanja škola i nastavnih procesa u svrhu stvaranja digitalno zrelih škola za 21. stoljeće” (dalje u tekstu: projekt). Ovom odlukom uređuju se prava i obveze sudionika projekta.

Ovom odlukom utvrđuje se da Škola sudjeluje u projektu na temelju suglasnosti osnivača (u obliku ugovora s CARNET-om), vlastitog zahtjeva (na obrascu propisanom od CARNET-a) te Odluke Ministarstva znanosti i obrazovanja o uključivanju svih škola kojima je osnivač Republika Hrvatska, jedinica lokalne (regionalne) samouprave ili vjerska zajednica, budući da čine dio organiziranoga javnog obrazovnog sustava financiranog od države.

Škole koje su sudjelovale u pilot projektu bit će uključene i u drugu fazu na način da će sudjelovati u pojedinim projektnim aktivnostima sukladno planu projekta.

**1. O projektu**

Opći cilj programa e-Škole pridonosi jačanju kapaciteta osnovnoškolskog i srednjoškolskog obrazovnog sustava sa ciljem osposobljavanja učenika za tržište rada, daljnje školovanje i cjeloživotno učenje.

Projekt će se provoditi do 02.10.2023. godine.

**2. Opće obveze svih strana**

CARNET, škole i njihovi osnivači se obvezuju sudjelovati u projektu i dostići pokazatelje o podizanju razine digitalne zrelosti Škole ugovorene kroz Operativne programe ''Učinkoviti ljudski potencijali'' i ''Konkurentnost i kohezija'' 2014.-2020. u okviru Europskog socijalnog fonda (ESF) i Europskoga fonda za regionalni razvoj (ERDF) Europske Unije te da će pri ispunjavanju obveza postupati s povećanom pažnjom, prema pravilima struke i običajima, odnosno pažnjom dobrog stručnjaka.

Vezano za prava i obveze osnivača koje su navedene u ovoj Odluci, CARNET će s osnivačima sklapati ugovore radi reguliranja međusobnih prava i obveza prema CARNET-u i Školi.

1. Prava i obveze CARNET-a

CARNET se obvezuje:

• osigurati izgradnju lokalnih računalnih mreža Škole sukladno planu projekta;

• osobnim uređajem opremiti zaposlenike Škole koji sudjeluju u projektnim aktivnostima;

• opremiti odabrane učionice u Školi opremom prema planu projekta;

• omogućiti Školi korištenje e-usluga prema planu projekta;

• omogućiti korištenje e-sadržaja razvijenih u projektu (digitalni obrazovni sadržaji, scenariji poučavanja i slično);

• osigurati edukaciju zaposlenika Škole za korištenje e-usluga, e-sadržaja i primjenu IKT-a u obrazovanju, upravljanju i drugim procesima u Školi;

• za vrijeme trajanja projekta, osigurati korisničku podršku za provođenje projektnih aktivnosti;

• pratiti rad i napredak Škole u projektu kroz kontinuiranu komunikaciju, posjete Školi, istraživanja i evaluaciju;

• osigurati edukaciju i korisničku podršku imenovanim stručnjacima za tehničku podršku za poslove iz djelokruga projekta za koje su zaduženi;

• nakon završetka projekta, a po potrebi i ranije, opremu koja je dodijeljena Školi u okviru projekta prenijeti u vlasništvo Škole ili Osnivača, radi preuzimanja obveze osiguravanja održivosti mreže i opreme u skladu s odredbama i rokovima zadanim u okviru financiranja EU projekata.

2.2. Prava i obveze Škola

Škola se obvezuje:

• u projektne aktivnosti uključiti kolektiv Škole sukladno potrebama projekta, što će koordinirati ravnatelj kao voditelj projektnih aktivnosti na školi;

• omogućiti izvođenje radova potrebnih za spajanje Škole u CARNET mrežu, za uspostavu lokalne računalne mreže Škole te radove za opremanje učionica;

• osigurati adekvatne strujne instalacije sukladno izvedbenom projektu izgradnje školske mreže kao preduvjet za izvođenje radova i uređenje prostora nakon izvedbe radova;

• omogućiti učenicima spajanje na mrežu Škole vlastitim uređajima u skladu s CARNET-ovim preporukama;

• supotpisati s CARNET-om i izvođačem radova primopredajni zapisnik nakon završetka radova i opremanja Škole nakon čega Škola postaje korisnik opreme i dužna je postupati s njome pažnjom dobrog gospodarstvenika;

• osigurati da zaposlenici Škole koriste dodijeljene osobne uređaje i računalnu opremu u učionicama u svakodnevnom radu;

• organizirati raspored korištenja računalne učionice opremljene u projektu na način da je mogu koristiti svi nastavnici kako bi se učionica optimalno koristila u svrhu za koju je i namijenjena;

• čuvati opremu s pažnjom dobrog gospodarstvenika i poduzeti sve potrebne mjere za zaštitu predmetne IT opreme od mogućih prirodnih nepogoda i katastrofa uzrokovanih klimatskim promjenama;

• koristiti e-usluge prema planu projekta;

• osigurati da zaposlenici primjenjuju e-sadržaje razvijene u projektu (digitalni obrazovni sadržaji, scenariji poučavanja i slično) u provedbi nastave;

• osigurati da zaposlenici Škole iz programa ponuđenih obrazovnih aktivnosti odaberu i aktivno sudjeluju u edukacijama i događajima namijenjenim sustavnom razvoju njihovih digitalnih kompetencija kao i ostalih vještina za korištenje digitalnih tehnologija;

• osigurati održavanje najmanje tri radionice godišnje u svojim prostorima na kojoj će obavezno sudjelovati minimalno 15 djelatnika (nastavno osoblje i stručni suradnici) Škole, iznimke su škole koje imaju manje od 31 zaposlenih odgojno-obrazovnih radnika, a u kojima je potrebno sudjelovanje najmanje 50% odgojno-obrazovnih radnika (nastavno osoblje i stručni suradnici) Škole;

• omogućiti sudjelovanje zaposlenika i učenika (te osigurati prethodnu pisanu suglasnost roditelja) u istraživanjima u sklopu projekta te uključiti provođenje istraživanja u Godišnji plan i program rada Škole;

• osigurati da zaposlenici Škole sudjeluju u procesu evaluacije projektnih aktivnosti i rezultata;

• dostaviti CARNET-u sve informacije potrebne za administraciju i izvještavanje na projektu;

• u koordinaciji s CARNET-om aktivno sudjelovati u diseminaciji informacija o projektu.

2.3. Prava i obveze Osnivača

Osnivač se obvezuje:

• imenovati stručnjaka za tehničku podršku i osigurati sredstva za financiranje njegovog rada koji se sastoji od pružanja tehničke podrške za korištenje mreže i ostale opreme dobivene u projektu kontinuirano za vrijeme i nakon završetka provedbe projekta;

• u slučaju potrebe, a prije najavljenog početka radova, ishoditi dozvole za rad na zgradama Škole u svrhu uspostave lokalne mreže Škole ili njenog opremanja za potrebe projekta;

• u svom poslovno-informacijskom sustavu osigurati funkcionalnost za razmjenu podataka sa CARNET-ovim sustavom za informatizaciju poslovanja ustanove (CARNET sigma);

• nakon završetka projekta osigurati održivost mreže i opreme u skladu s odredbama i rokovima zadanim u okviru financiranja EU projekata.

**3. Ostale odredbe**

Ako CARNET utvrdi da Škola ne ispunjava preuzete obveze, dati će joj primjereni rok za ispunjavanje obveza. U slučaju da Škola ne promijeni svoje postupanje, CARNET ima pravo oduzeti dodijeljenu opremu.

U slučaju da ne dođe do sklapanja Ugovora o dodjeli bespovratnih sredstava iz Operativnih programa ''Konkurentnost i kohezija, 2014.-2020.'', i ''Učinkoviti ljudski potencijali 2014.-2020.'' iz kojih se financira projekt, prestaju sva prava i obveze koja proizlaze iz ovog dokumenta.

Temeljem sklopljenih ugovora o članstvu koji su škole sklopile s CARNET-om, škole su suglasno pristale na odredbu koja glasi: “CARNET ima pravo donositi odluke i preporuke u vidu pisanih naputaka koje službeno objavljuje na poveznici: <https://www.carnet.hr/dokumenti/>, iz koje proizlazi obveza poštivanja svih prava i obveza iz ovog dokumenta.